《踏莎行 题巫峡云涛图用王国器韵》
元代·苏大年

烟外斜阳，云中远岫。翠眉轻补胭脂漏。回波都是断肠声，断肠更听哀猿吼。

暮雨凝愁，朝云殢酒。余怀远寄湓江口。世间木石本无情，如何也似离人瘦。

作者简介：（?—1364）元真定人，寓扬州，字昌龄，以字行，号西坡，又号林屋洞主。硕学鸿才，不受辟举。文辞翰墨，皆绝出时辈。又工画竹石窠木。顺帝至正间为翰林编修。因避兵至平江。张士诚据平江，用为参谋。先吴亡而卒。